Foto’s: Chaos nadat tropiese storm tref; 7 reeds doodGolwe slaan hard teen die Oceana-kaai in Atlantic Beach, Noord-Carolina (13 September 2018). Foto: Travis Long/The News & Observer via AP Amerikaanse pres. Donald Trump het Noord-Carolina tot rampgebied verklaar en sodoende staatsfondse beskikbaar gestel om inwoners van Beaufort, Brunswick, Carteret, Craven, New Hanover, Onslow, Pamlico en Pender by te staan. Dit kom nadat die tropiese storm Florence Noord- en Suid-Carolina aan die suidoostelike kus Vrydagoggend (plaaslike tyd) as ŉ orkaan getref het en die lewe van minstens sewe mense, onder wie ŉ baba, geëis het. Die storm se kern is tans oor Suid-Carolina, maar veroorsaak steeds swaar aanhoudende reënval oor die reeds oorstroomde Noord-Carolina. Talle gemeenskappe sal na verwagting nog die volgende paar dae onder oorstromings deurloop. Russ Lewis beskerm sy oë teen die wind en sand soos die tropiese storm al nader aan Myrtle Beach in Suid-Carolina kruip (14 September 2018). Foto: AP Photo/David Goldman CNN berig ŉ ma en haar baba is dood nadat ŉ boom op hul huis in Wilmington, Noord-Carolina, geval het. In Hampstead, Noord-Carolina, is nooddienste na ŉ huis ontbied waar ŉ vrou ŉ hartaanval gekry het. Die pad na die huis is egter versper deur bome wat omgeval het en ŉ laaigraaf moes uiteindelik gebruik word om paramedici deur te laat. Teen die tyd dat nooddiensbeamptes uiteindelik by die huis kon uitkom, was die vrou reeds dood. Twee mans is dood in die Lenoir-distrik in Noord-Carolina toe hulle geskok is. Een is geskok toe hy sy kragopwekker aan die gang wou kry en die ander toe hy na buite gegaan het om sy honde in te bring. Volgens CNN is nog twee mense in die Carteret-distrik in Noord-Carolina dood. Dit was nie onmiddellik bekend wat die oorsaak van hul dood was nie. Talle mense is in die storm beseer en moes na hospitale geneem word. ‘n Satellietbeeld van orkaan Florence oor die oostelike kus van die VSA (14 September 2018). Beeld: NOAA via AP Die fondse wat deur Trump se rampverklaring beskikbaar gestel sal word, sluit in toelae vir tydelike behuising en herstelwerk aan huise, laekostelenings om onversekerde eiendomsverliese te dek en ander programme om individue en sake-eienaars te help om weer op hul voete te kom. Geld sal ook beskikbaar gestel word aan plaaslike regerings en niewinsgewende groepe vir noodopruimingswerk in die rampgeteisterde distrikte. Minstens 950 000 inwoners in Noord- en Suid-Carolina is sonder elektrisiteit gelaat. Honderde mense is reeds uit die stygende vloedwaters gered. Die VSA se nasionale orkaansentrum het teen Saterdagoggend (plaaslike tyd) gesê die storm beweeg teen 3,2 km/h in ŉ westelike rigting, met die kern wat ongeveer 56 km wes van Myrtle Beach in Suid-Carolina is. Windvlae van tot 80 km/h kan gevoel word en tot 800 mm reën word op sommige plekke verwag. Die storm sal na verwagting later Saterdag verswak, hoewel nog reënval verwag word. Owerhede het gewaarsku dat inwoners gereed moet wees vir kitsvloede en oorstroomde riviere wat nog die volgende paar dae kan voorkom. Modderstortings word ook verwag.